
Αθήνα,   18/ 1 / 2012 

Αρ. Πρωτ. : 6326
   Προς :       Τον Πρόεδρο και μέλη Δ.Ε. ΤΕΕ

   Κοιν.: 
1.  ΣΜΤ, ΠΕΣΕΔΕ, ΣΑΤΕ, ΠΕΔΜΗΕΔΕ, 




    ΠΕΔΜΕΔΕ.



2.  Α΄ βάθμιες ΕΜΔΥΔΑΣ 
Θέμα : «Συντονισμός και κοινή δράση για το ασφαλιστικό»

Η Ομοσπονδία μας σε δύο συνεδριάσεις του Διοικητικού της Συμβουλίου (στις 15/12/2011 και στις 11/1/2012) εκτίμησε ως συνολικά θετική την παντεχνική κινητοποίηση της 14ης Δεκεμβρίου 2011. Τόσο η συμμετοχή των συναδέλφων (ειδικά στην Αθήνα), όσο και το εύρος των φορέων (ΤΕΕ, ΠΟ ΕΜΔΥΔΑΣ, ΣΜΤ, όλοι οι Σύλλογοι μηχανικών) έδειξαν ότι κάτι αλλάζει προς το καλύτερο στο κίνημα των μηχανικών. Απέναντι σε αυτή την ελπιδοφόρα κινητοποίηση έχουμε την αδιάλλακτη και σκληρή στάση της κυβέρνησης Παπαδήμου και των Τραπεζικών συμφερόντων που αυτή εκφράζει. Είναι χαρακτηριστική η στάση του κ. Κουτρουμάνη, όπως αυτή αποτυπώθηκε στη συνάντηση της ίδιας ημέρας.

Είναι προφανές ότι είμαστε μπροστά σε μια, ιστορικών διαστάσεων, κίνηση καταστροφής του Ταμείου μας και των ασφαλισμένων του, που εκδηλώνεται με :

1. Την κλοπή των αποθεματικών μέσω της διαδικασίας του «κουρέματος» των ομολόγων, η οποία ενδέχεται να ξεπεράσει και το 50%, προκαλώντας την κατάρρευση του.

2. Την άρνηση όχι μόνο πληρωμής αλλά και κάθε συζήτησης για την οφειλή των 550 εκ. € του Κράτους προς το ΤΣΜΕΔΕ.
3. Την αβάστακτη αύξηση των εισφορών που θα εξωθήσει εκτός επαγγέλματος την πλειοψηφία της νέας γενιάς των συναδέλφων.
4. Τον περιορισμό των συνταξιοδοτικών και ιατροφαρμακευτικών παροχών των ασφαλισμένων.
Κανένα απολύτως βήμα επίλυσης των παραπάνω ζητημάτων δεν έχει γίνει από την κυβέρνηση. Αντιθέτως νέα αρνητικά δεδομένα προστίθενται διαρκώς (αναδρομική ισχύς των αυξήσεων, μεγαλύτερη κλοπή αποθεματικών). Συνεπώς αποτελεί αναγκαιότητα να ενισχύσουμε και να οργανώσουμε καλύτερα το συντονισμό και την κινητοποίηση που ξεκίνησε το Δεκέμβρη.  Χιλιάδες συναδέλφων προσβλέπουν στην ενεργοποίηση και στον αγωνιστικό συντονισμό όλων των φορέων των μηχανικών ώστε να γίνει απολύτως σαφές προς κάθε κατεύθυνση ότι θα βρουν απέναντι τους ένα αρραγές μέτωπο. 


Το ΤΕΕ σε αυτό το μέτωπο παίζει καθοριστικό ρόλο. Αφενός μπορεί να συντονίσει όλους τους εργασιακούς - επαγγελματικούς και επιστημονικούς φορείς, αφετέρου διαθέτει ισχυρά εργαλεία πίεσης προς το κράτος (συμμετοχή σε επιτροπές, σύστημα «τακτοποίησης» αυθαιρέτων, αμοιβές κλπ). Καλούμε ως Ομοσπονδία των εργαζόμενων στη δημόσια διοίκηση μηχανικών το ΤΕΕ να αναλάβει αυτό το ρόλο με την αποφασιστικότητα και αγωνιστικότητα  που απαιτούν οι στιγμές αυτές. Πρέπει άμεσα και ενόψει της προγραμματισμένης για 3 Φλεβάρη Παντεχνικής κινητοποίησης να προγραμματιστεί κοινή σύσκεψη φορέων μηχανικών που θα προγραμματίσει τις επόμενες κοινές αγωνιστικές κινητοποιήσεις και συντονισμένη αποχή από καθήκοντα και επιτροπές για την αποτροπή του εγκλήματος σε βάρος του Ταμείου μας.

